Απόφαση αριθ. 3/2000 του Συμβουλίου των Υπουργών ΑΚΕ-ΕΚ

της 15ης Δεκεμβρίου 2000

για την έγκριση ειδικών χρηματοδοτικών μέτρων, που θα εξασφαλίσουν τη συνέχεια ορισμένων δραστηριοτήτων του 8ου ΕΤΑ πριν από την έναρξη ισχύος της συμφωνίας εταιρικής σχέσης ΑΚΕ-ΕΚ

(2001/30/ΕΚ)

ΤΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΚ,

Έχοντας υπόψη του:

την τέταρτη σύμβαση ΑΚΕ-ΕΚ, όπως τροποποιήθηκε από τη συμφωνία που υπογράφηκε στο Μαυρίκιο την 4η Νοεμβρίου 1995, και ιδίως το άρθρο 282 παράγραφος 5,

τη συμφωνία εταιρικής σχέσης ΑΚΕ-ΕΚ, που υπογράφηκε στο Κοτονού την 23η Ιουνίου 2000,

Εκτιμώντας τα ακόλουθα:

(1) Το Συμβούλιο των Υπουργών ΑΚΕ-ΕΚ της 27ης Ιουλίου 2000 με την απόφασή του αριθ. 1/2000 καθόρισε μεταβατικά μέτρα για την περίοδο από 2 Αυγούστου 2000 έως την επικύρωση της συμφωνίας εταιρικής σχέσης ΑΚΕ-ΕΚ, προβλέποντας την κατ' επίσπευση εφαρμογή ορισμένων διατάξεων της συμφωνίας εταιρικής σχέσης καθώς και τη συνέχιση της εφαρμογής ορισμένων διατάξεων της τέταρτης σύμβασης του Λομέ, όπως αναθεωρήθηκε από τη συμφωνία που υπογράφηκε στον Μαυρίκιο, την 4η Νοεμβρίου 1995. Το άρθρο 2 της εν λόγω απόφασης προβλέπει ότι εξακολουθούν να εφαρμόζονται οι διατάξεις της τέταρτης σύμβασης του Λομέ που αφορούν την εξουσία λήψης απόφασης του Συμβουλίου των Υπουργών ΑΚΕ-ΕΚ σχετικά με τη χρησιμοποίηση των μη διατεθέντων πόρων του 6ου, 7ου και 8ου Ευρωπαϊκού Ταμείου Ανάπτυξης (ΕΤΑ).

(2) Ύστερα από την ενδιάμεση εξέταση των εθνικών ενδεικτικών προγραμμάτων, που διεξήχθη σύμφωνα με το άρθρο 282 της σύμβασης του Λομέ είναι σκόπιμο να διατεθούν συμπληρωματικοί πόροι στα ενδεικτικά προγράμματα ορισμένων χωρών και περιφερειών που είχαν καλές επιδόσεις όσον αφορά την απορρόφηση των πιστώσεων και την ποιότητα της εφαρμογής των σχεδίων και χρησιμοποίησαν πλήρως, ή σχεδόν πλήρως, την αρχική επιχορήγησή τους.

(3) Για να εξασφαλισθεί η συνέχιση ορισμένων δραστηριοτήτων, ιδιαίτερα εκείνων που αφορούν τα κοινά θεσμικά όργανα ΑΚΕ-ΕΚ, είναι σκόπιμο να διατεθούν συμπληρωματικοί πόροι στην περιφερειακή συνεργασία μεταξύ των κρατών ΑΚΕ.

(4) Για να εξασφαλισθεί η συνέχιση της παροχής κοινοτικής στήριξης προς ευάλωτους πρόσφυγες στις αναπτυσσόμενες χώρες, είναι σκόπιμο να διατεθούν συμπληρωματικοί πόροι για δράσεις βοήθειας προς τους πρόσφυγες.

(5) Για να καταστεί δυνατή η συνέχιση των δραστηριοτήτων του Κέντρου Ανάπτυξης των Επιχειρήσεων (ΚΑΕ) και του Κέντρου Γεωργικής Ανάπτυξης (ΚΓΑ), είναι σκόπιμο να διατεθούν τα κεφάλαια που είναι αναγκαία για να καλύψουν τις οικονομικές ανάγκες αυτών των κέντρων για το οικονομικό έτος 2001,

ΑΠΟΦΑΣΙΖΕΙ:

Άρθρο 1

ΚΑΕ/ΚΓΑ

1. Ως προκαταβολή από το 9ο ΕΤΑ, λαμβάνεται από τους πόρους του 8ου ΕΤΑ που δεν διατέθηκαν, το ανώτατο ποσό των:

- 22 εκατομμυρίων ευρώ για να χρηματοδοτηθεί ο προϋπολογισμός του ΚΑΕ το 2001,

- 12 εκατομμυρίων ευρώ για να χρηματοδοτηθεί ο προϋπολογισμός του ΚΓΑ το 2001.

2. Τα ενδεχόμενα υπόλοιπα των πιστώσεων που προορίζονται για τη χρηματοδότηση του ΚΑΕ και του ΚΓΑ, τα οποία δεν θα χρησιμοποιηθούν για το οικονομικό έτος 2001, θα μεταφερθούν αυτομάτως στο οικονομικό έτος 2002.

Άρθρο 2

Συμπληρωματικές χορηγήσεις στα ενδεικτικά προγράμματα

Λαμβάνεται, από τους μη διατεθέντες πόρους του 8ου ΕΤΑ, ποσό 125,6 εκατομμυρίων ευρώ, πέρα από τις αρχικές επιχορηγήσεις των ενδεικτικών προγραμμάτων του 8ου ΕΤΑ για έναν ορισμένο αριθμό χωρών και περιφερειών που είχαν καλές αποδόσεις και χρησιμοποίησαν πλήρως ή σχεδόν πλήρως τις αρχικές επιχορηγήσεις τους. Τα κριτήρια για τη χορήγηση αυτών των πόρων θα είναι:

1. Χορήγηση ίση με το 100 % της δεύτερης δόσης όπως προβλέπεται από την παράγραφο 3 του άρθρου 282 της αναθεωρημένης τέταρτης σύμβασης του Λομέ.

2. Η ύπαρξη έργων για τα οποία έχουν ήδη γίνει μελέτες σκοπιμότητας και που ενδέχεται να υποβληθούν ταχέως για χρηματοδότηση.

Με βάση αυτά τα κριτήρια η Επιτροπή αποφασίζει για την ακριβή χορήγηση ανά χώρα/περιφέρεια.

Άρθρο 3

Μεταξύ των χωρών ΑΚΕ

Λαμβάνεται από τους μη διατεθέντες πόρους του 8ου ΕΤΑ ποσό 265 εκατομμυρίων ευρώ για να χρησιμοποιηθεί για την περιφερειακή συνεργασία μεταξύ των χωρών ΑΚΕ. Από το ποσό αυτό, ειδική επιχορήγηση 100 εκατομμυρίων ευρώ θα διατεθεί για την ανάπτυξη του εμπορίου.

Άρθρο 4

Βοήθεια στους πρόσφυγες

Λαμβάνεται από τους μη διατεθέντες πόρους του 8ου ΕΤΑ ποσό 100 εκατομμυρίων ευρώ για δράσεις βοήθειας στους πρόσφυγες σύμφωνα με την περίπτωση δ) της παραγράφου 3 του άρθρου 72 και την παράγραφο 4 του ιδίου άρθρου της συμφωνίας εταιρικής σχέσης ΑΚΕ-ΕΚ.

Άρθρο 5

Η Επιτροπή καλείται να λάβει τα αναγκαία μέτρα για την εφαρμογή της παρούσας απόφασης.

Άρθρο 6

Η παρούσα απόφαση αρχίζει να ισχύει την ημέρα της έγκρισής της.

Βρυξέλλες, 15 Δεκεμβρίου 2000.

Για το Συμβούλιο των Υπουργών ΑΚΕ-ΕΚ

Ο Πρόεδρος

D. Gillot